Afera zbog nabave superskupih “jurilica” u kojima bi se ministri već vozili da im premijer Zoran Milanović, pod pritiskom zgrožene javnosti, nije spustio rampu na današnjoj će sjednici Vlade dobiti epilog.

Dobitnici i gubitnici

Svih jedanaest ministara koji su naručili luksuzne Audije A6 3.0 TDI quattro S-tronic te će automobile ustupiti MUP-u, a zauzvrat će od policije dobiti 11 škoda Superb i opela insignija. Ironično je što će se od sutra 11 ministara voziti u škodama ili opelima umjesto u željenim audijima, premda će iz budžeta svojih ministarstava svaki mjesec plaćati lizing kao da se voze audijima!

Pošto Vlada, nakon opravdane i žestoke rekcije javnosti šokirane njihovom rastrošnošću i socijalnom neosjetljivošću, više nije mogla raskinuti ugovor s pobjednikom natječaja, naši vladari iz Banskih dvora “iskemijali” su sljedeće rješenje. Svih 11 ministarstava plaćat će preuzete obveze za naručene audije A6 – za svaki automobil kroz idućih pet godina novcem poreznih obveznika platit će 645 tisuća kuna (s PDV-om) – a zauzvrat će dobiti vozila koja je dosad koristila policija. Troškove lizinga za tih 11 policijskih škoda superb i opel insignija u kojima će se voziti ministri, a koji su nabavljeni prošlih godina, sve do isteka lizinga plaćat će se iz proračuna MUP-a.

Jednostavnom matematikom dolazimo do zaključka da je u ovoj zamjeni automobila daleko bolje prošla policija nego ministri jer su troškovi lizinga za škode i opele manji od troškova za audije.

U odluci koju će Vlada danas potvrditi stoji da će 11 ministarstava plaćati sve troškove lizinga koji su ugovoreni za audije, a ostale troškove novi korisnici vozila, odnosno MUP. A kako su ministri naručili “paket” koji uključuje i troškove servisiranja, ispada da će policija plaćati samo gorivo koje će točiti u svoje nove “jurilice” i eventualno zamjenu guma.

Nekima i visoka klasa

Kako doznajemo, umjesto ministara, brze i žestoke audije koristit će takozvane “kobre” - specijalne policijske jedinice koje “love” prebrze vozače na našim cestama i autocestama, zatim Ured za posebne poslove sigurnosti (služba za osiguranje štićenih osoba) za prijevoz stranih državnika, diplomata i drugih štićenih osoba, a dio novih audija dobit će i kriminalistička policija za specijalne zadatke.

Na kraju spomenimo 11 ministara koji će ostati bez naručenih audija A6 quattro – Orsat Miljenić (pravosuđe), Gordan Maras (poduzetništvo i obrt), Mirando Mrsić (rad i mirovinski sustav), Siniša Hajdaš Dončić (promet i infrastruktura), Tihomir Jakovina (poljoprivreda), Darko Lorencin (turizam), Mihael Zmajlović (zaštita okoliša), Predrag Matić (branitelji) i Željko Jovanović (obrazovanje). Audije će morati vratiti i Ministarstvo vanjskih poslova i Ministarstvo regionalnog razvoja, ali kako su resorni ministri – Vesna Pusić i Branko Grčić – ujedno i potpredsjednici Vlade oni će i nadalje imati pravo na vozilo “visoke srednje klase” – iste klase kao i sporni audiji A6.

>> Javnu nabavu od 39 milijardi kuna kontrolira samo troje ljudi

>> Pomozite Vladi! U koliko skupim autima trebaju se voziti premijer i ministri?